**UVOZNI POSTOPKI**

**Podrobnejši opis**

**2. izdaja, maj 2025**

**KAZALO**

[1.1 Sprostitev v prost promet 3](#_Toc127349315)

[1.2 Sprostitev v prost promet za posebno rabo (*end-use*) 4](#_Toc127349316)

[1.3 Postopek 42 4](#_Toc127349317)

[1.4 Aktivno oplemenitenje 4](#_Toc127349318)

[1.5 Carinsko skladiščenje 5](#_Toc127349319)

[1.6 Začasni uvoz 5](#_Toc127349320)

1.1 Sprostitev v prost promet

Sprostitev v prost promet je carinski postopek, pri katerem carinsko blago pridobi status blaga Unije. Deklarant mora opraviti carinske formalnosti glede uvoza blaga in upoštevati ukrepe trgovinske politike ter ukrepe prepovedi in omejitev.

Carinska deklaracija se vloži pri oddelku za carinjenje v elektronski obliki in mora biti izpolnjena v skladu s [Pravilnikom o izpolnjevanju carinske deklaracije, elektronskem poslovanju s Finančno upravo Republike Slovenije in o drugih obrazcih, ki se uporabljajo pri izvajanju carinskih formalnosti](http://www.pisrs.si/Pis.web/pregledPredpisa?id=PRAV14299). Carinski deklaraciji se priložijo tudi vsi predpisani dokumenti (npr. račun, potrdilo o poreklu, uvozno dovoljenje, prevozne listine). Blago se prepusti, če je carinski dolg plačan ali zavarovan. Višina uvoznih dajatev je odvisna od uvrstitve blaga v kombinirano nomenklaturo, porekla blaga, carinske vrednosti oz. količine.

Pri uvozu se lahko obračunajo naslednje vrste dajatev:

**uvozne dajatve:**

* carina,
* protidampinške in izravnalne dajatve;

**nacionalne dajatve:**

* davek na dodano vrednost (DDV),
* trošarine,
* okoljska dajatev za onesnaževanje zraka z emisijo CO2 od tekočih goriv,
* okoljska dajatev za onesnaževanje zraka z emisijo CO2 od plinastih goriv,
* okoljska dajatev za onesnaževanje zraka z emisijo CO2 od trdih goriv,
* okoljska dajatev za onesnaževanje okolja zaradi uporabe mazalnih olj in tekočin,
* okoljska dajatev za onesnaževanje okolja zaradi nastajanja izrabljenih motornih vozil,
* davek na motorna vozila (DMV),
* dodatni davek na motorna vozila (DDMV).

V posameznih primerih ni treba vložiti elektronske carinske deklaracije, ampak se lahko blago sprosti v prost promet z ustnim deklariranjem. Takšen način prijave se lahko odobri za blago nekomercialne narave v potnikovi osebni prtljagi, za blago komercialne narave, če ne presega bodisi vrednosti 1000 EUR bodisi neto mase 1000 kg, in v drugih primerih, če carinski organi to odobrijo.

***Uvozni DDV***

Pri uvozu blaga se DDV plačuje kot bi bil uvozna dajatev. DDV pri uvozu zaračunava carinski organ, ki je v skladu s carinskimi predpisi pristojen za obračunavanje uvoznih dajatev.

Kadar so izpolnjeni predpisani pogoji, pa se uvozni DDV izkaže v obračunu DDV in plača v roku, v katerem je treba predložiti obračun DDV. Prejemnik blaga mora biti davčni zavezanec, identificiran za namene DDV, ki ima veljavno slovensko identifikacijsko številko za DDV. Prejemnik blaga, ki nima sedeža v Sloveniji in želi uvozni DDV izkazati v obračunu DDV, mora pred vložitvijo carinske deklaracije imenovati posebnega davčnega zastopnika, ki je solidarno odgovoren za plačilo DDV od uvoza blaga.

Plačilo uvoznega DDV je podrobneje opisano v Navodilu o formalnostih, vezanih na plačevanje uvoznega DDV.

***Oprostitve plačila dajatev***

Blago je lahko oproščeno plačila uvoznih dajatev tudi, če se uvaža za namene, ki so navedeni v [Uredbi Sveta (EGS), št. 1186/2009](https://eur-lex.europa.eu/legal-content/SL/TXT/?uri=CELEX:32009R1186), o sistemu oprostitev carin v Uniji, in je hkrati oproščeno plačila davka na dodano vrednost v skladu z Zakonom o davku na dodano vrednost. Oprostitve so podrobneje opisane v Navodilu o uveljavljanju pravice do oprostitve uvoznih dajatev in drugih dajatev, ki se plačujejo ob uvozu.

1.2 Postopek posebne rabe (*end-use*)

Postopek sprostitve v prost promet blaga za posebno rabo omogoča, da se blago zaradi uporabe v posebne namene sprosti v prost promet z znižano uvozno dajatvijo ali po stopnji nič. Po sprostitvi ostane blago pod carinskim nadzorom.

Za izvajanje postopka posebne rabe je potrebno pridobiti dovoljenje carinskega organa. Zahtevek se vloži v elektronski obliki preko sistema CDS - [portal za gospodarske subjekte (TP)](https://customs.ec.europa.eu/tpui-cdms-web/).

Če gre za občasne oz. enkratne primere se lahko zahtevek vloži na poenostavljen način v obliki carinske deklaracije.

Postopek sprostitve v prost promet blaga za posebno rabo je podrobneje opisan v Navodilu o izvajanju postopka posebne rabe.

1.3 Postopek 42

Postopek 42 je postopek sprostitve v prost promet in vnosa v domačo porabo za blago, ki je oproščeno DDV v okviru davčne dobave v drugo državo članico. Ob sprostitvi v prost promet se za blago plačajo carina in druge uvozne dajatve, ker pa bo izvršena davčna dobava blaga v drugo državo članico, se blago oprosti plačila DDV.

Postopek 42 se dovoli, če so v deklaraciji navedeni:

* slovenska identifikacijska številka za DDV uvoznika ali njegovega davčnega zastopnika;
* identifikacijska številka za DDV uvoznika, ki jo izda davčni organ v državi sedeža, če gre za uvoznika iz druge države članice, ki nima identifikacijske številke za DDV, ki jo izda davčni organ v Sloveniji;
* identifikacijska številka za DDV prejemnika blaga iz druge države članice in
* dokaz, da bo blago zapustilo območje Republike Slovenije in bo šlo v drugo državo članico (prevozna listina ali izjava o odpremi blaga v drugo državo članico).

Deklarant oziroma carinski zastopnik si pri preverjanju izpolnjevanja pogojev za postopek 42 lahko pomaga s preverjanjem veljavnosti številk EORI in identifikacijskih številk za DDV na internetu:

* številk EORI na internetni strani [Preverjanje veljavnosti številke EORI](http://ec.europa.eu/taxation_customs/dds2/eos/eori_validation.jsp?Lang=sl)
* identifikacijskih številk za DDV na internetni strani [VIES VAT validation](http://ec.europa.eu/taxation_customs/vies/).

Postopek 42 je podrobneje opisan in predstavljen s primeri v: Navodilo o izvajanju postopka sprostitve blaga v prosti promet s plačila DDV oproščeno dobavo blaga v drugo državo članico.

1.4 Aktivno oplemenitenje

Postopek aktivnega oplemenitenja omogoča, da se neunijsko blago začasno uvozi v Unijo, kjer se na njem izvedejo operacije oplemenitenja. Oplemeniteno blago se ponovno izvozi s carinskega območja Unije v obliki pridobljenih proizvodov, ne da bi bilo zavezano plačilu uvoznih dajatev ali ukrepom trgovinske politike.

Za izvajanje postopka je potrebno dovoljenje carinskih organov.

Zahtevek se vloži v elektronski obliki preko sistema CDS - [portal za gospodarske subjekte (TP)](https://customs.ec.europa.eu/tpui-cdms-web/).

V določenih primerih (enkratni posli, popravila,…) se lahko zahtevek vloži na poenostavljen način v obliki carinske deklaracije. Deklaraciji se priloži dokument z dodatnimi informacijami o operacijah oplemenitenja.

Postopek aktivnega oplemenitenja je podrobneje opisan v Navodilu o izvajanju postopka aktivnega oplemenitenja.

1.5 Carinsko skladiščenje

Postopek carinskega skladiščenja omogoča skladiščenje:

* neunijskega blaga, ne da bi bilo to blago zavezano plačilu uvoznih dajatev ali ukrepom trgovinske politike;
* unijskega blaga, kadar zakonodaja Unije, ki ureja posebna področja, predvideva, da je vnos tega blaga v carinsko skladišče povezan z izvajanjem ukrepov, ki so običajni pri izvozu blaga.

Za upravljanje in vodenje carinskega skladišča je potrebno dovoljenje carinskega organa.

Zahtevek se vloži v elektronski obliki preko sistema CDS - [portal za gospodarske subjekte (TP)](https://customs.ec.europa.eu/tpui-cdms-web/), pri carinskem organu pristojnem za kraj, kjer se vodi oz. je dostopna glavna računovodska evidenca vložnika za carinske namene in v katerem se bo izvajal vsaj del dejavnosti, ki bodo zajete v dovoljenju (tj. finančni urad, pristojen za kraj, kjer se nahaja carinsko skladišče).

Postopek carinskega skladiščenja je podrobneje opisan v Navodilu o izvajanju postopka carinskega skladiščenja.

1.6 Začasni uvoz

Postopek začasnega uvoza omogoča, da se neunijsko blago uporablja na carinskem območju Unije s popolno ali delno oprostitvijo uvoznih dajatev, ne da bi bilo predmet trgovinske politike. Začasno uvoženo blago se mora po uporabi ponovno izvoziti, in sicer v enakem stanju, kot je bilo uvoženo.

Za izvajanje postopka je potrebno dovoljenje carinskih organov. Pri začasnem uvozu se zahtevek praviloma vloži na poenostavljen način v obliki carinske deklaracije.

Zahtevek za izdajo dovoljenja za carinski postopek začasnega uvoza se vloži pri carinskem organu, pristojnem za kraj, kjer se bo blago uporabljalo. Izjema je pri začasnem uvozu z zvezkom ATA/CPD, kjer se zvezek praviloma predloži pri carinskem uradu vstopa na carinsko območje Unije.

Postopek začasnega uvoza je podrobneje opisan v Navodilu o izvajanju postopka začasnega uvoza.